Informácia
o spôsobe výmeny poškodených pravých eurobankoviek 

Národná banka Slovenska postupuje pri výmene poškodených pravých eurobankoviek podľa ust. § 17b ods. 3 zákona č. 566/1992 Zb. o Národnej banke Slovenska v znení neskorších predpisov. Na základe tohto zákona ako aj Rozhodnutia Európskej centrálnej banky z  19. apríla 2013 o nominálnych hodnotách, špecifikáciách, reprodukcii, výmene a sťahovaní eurobankoviek z obehu (prepracované znenie) (ECB/2013/10) Vás Národná banka Slovenska informuje, že ako predkladateľ, ktorý predkladá na výmenu poškodené eurobankovky (alebo euromince), ste povinný preukázať svoju totožnosť dokladom totožnosti a predložiť Vami podpísané písomné vysvetlenie o okolnostiach poškodenia.
	Pre posúdenie žiadosti o výmenu poškodených pravých bankoviek je nevyhnutné, aby ste ako predkladateľ čo najpresnejšie popísali okolnosti poškodenia eurobankoviek (spôsob aj čas), uviedli všetky relevantné skutočnosti a nič nezamlčali.
	Ak nie ste vlastníkom predložených eurobankoviek túto skutočnosť oznámte a predložte dôkaz, že konáte ako osoba oprávnená z iného dôvodu, napr. na základe splnomocnenia alebo poverenia. 
	V prípade, že predkladáte poškodené pravé eurobankovky vo veľkosti 50 % alebo menej nepoškodenej eurobankovky, ste povinný preukázať, že chýbajúce časti boli zničené, t.j. nestačí iba popísať okolnosti, za ktorých k poškodeniu došlo, ale predložiť všetky relevantné dôkazy, ktoré preukazujú, že zvyšné časti boli naozaj zničené. 
	Ak ste predložili pravé eurobankovky s atramentovými škvrnami, znečistené alebo impregnované, ste povinný doložiť písomné vysvetlenie k typu škvrny, znečistenia alebo impregnácie.
	Ak ste predložili pravé eurobankovky poškodené zariadeniami na ochranu proti krádeži, ste povinný predložiť písomné vyhlásenie o príčine neutralizácie. Zároveň, ak predkladáte pravé eurobankovky poškodené zariadeniami na ochranu proti krádeži v súvislosti s pokusom o lúpež, krádež alebo iný trestný čin, alebo v súvislosti s dokonanou lúpežou, krádežou alebo iným trestným činom, je nutné dokladovať, že ste vlastníkom alebo osobou osoba oprávnenou z iného dôvodu, t.j. obeťami pokusu o trestný čin alebo dokonaného trestného činu, v dôsledku ktorého sa bankovky poškodili.
	V prípade, ak predkladáte eurobankovky v sume najmenej 10 000 eur, ste povinný predložiť doklad o pôvode nadobudnutia finančných prostriedkov ako aj o potvrdenie o ich vlastníctve. 
	Zároveň Vás informujeme o tom, že ak sa preukáže, že pravé eurobankovky boli úmyselne poškodené, Národná banka Slovenska odmietne tieto bankovky vymeniť a odoberie ich bez náhrady. Poškodené pravé eurobankovky vymení iba vtedy, ak je možné sa domnievať alebo ak ako prekladateľ preukážete, že konáte v dobrej viere. 
	Ak Národná banka Slovenska vie alebo má dostatočný dôvod sa domnievať, že bol v súvislosti s predložený poškodenými eurobankovkami spáchaný trestný čin, odmietne vymeniť poškodené pravé eurobankovky a odoberie ich oproti potvrdeniu o prijatí ako dôkaz, ktorý bude predložený príslušným orgánom činným v trestnom konaní.
	Ak Národná banka Slovenska vie alebo má dostatočný dôvod sa domnievať, že sú poškodené pravé eurobankovky znečistené natoľko, že ohrozujú zdravie a bezpečnosť, vymení poškodené pravé eurobankovky, ak ako žiadateľ predložíte posudok príslušných orgánov týkajúci sa zdravia a bezpečnosti. 

